Ethan Marshall

**อีธาน คาร์ลอส มาร์แชล (NL-AM00)** เป็นหนึ่งในผู้บริหารหลักของ Atlanta Marshall แต่ไม่มีใครรู้เลยว่าเขาคือผู้ก่อตั้งที่แท้จริงของบริษัทนี้เมื่อ 300 ปีก่อน และมีลูกสาวบุญธรรมที่โคลนขึ้นมาจากพี่สาวผู้ล่วงลับอย่างเอสเมรัลด้า

## ประวัติ

### จุดเริ่มต้น

อีธานเป็นลูกคนที่สองของเอ็ดเวิร์ดและเทเรซา มาร์แชล มีพี่สาวที่อายุมากกว่าสามปีคือเอสเม่ เติบโตมาอย่างดีในเมืองติดชายแดนอเมริกา-เม็กซิโกในช่วงต้นศตวรรษที่ 21

เขารู้ตัวดีว่าไม่ใช่สายลุยอย่างพ่อและพี่สาว ในขณะที่แม่ก็ให้การสนับสนุนในสิ่งที่เขาชอบเสมอ หลังจากโดนดุมาหลายครั้งถึงความอยากรู้อยากเห็นที่มากกว่าคนทั่วไป (โดยเฉพาะเวลาขโมยไดอารี่ของเอสเม่มาอ่าน) อีธานเริ่มเข้าใจแล้วว่าความอยากรู้อยากเห็นคือบ่อเกิดของข้อมูลทั้งปวง เขาจึงหันมาเอาดีทางการ~~เผือก~~เขียนโปรแกรม ทำความเข้าใจกับอัลกอริทึมที่สร้างมาเพื่อศึกษาพฤติกรรมมนุษย์บนอินเตอร์เน็ต รวมถึงสร้างโปรแกรมที่สามารถคาดเดานิสัยใจคอและพฤติกรรมผู้คนผ่านการใช้อินเตอร์เน็ตได้อย่างแม่นยำตั้งแต่ยังเรียนชั้นมัธยมปลาย

หลังจากได้ทุนจาก [DATA EXPUNGED] ซึ่งเป็นบริษัท Search Engine ยักษ์ใหญ่ที่สุดในประเทศเพื่อศึกษาต่อด้านวิศวกรรมซอฟท์แวร์ อีธานก็ได้ทำงานใช้ทุนอยู่ปีกว่าก่อนที่จะถูก Oneiro Laboratory ซื้อตัวไปช่วยพัฒนาระบบอัลกอริทึมที่เกี่ยวข้องกับการบันทึกลักษณะนิสัยใจคอเพื่อนำไปใช้ในเทคโนโลยีสำรองความทรงจำในรุ่นแรกๆ เป็นโครงการระยะสั้นที่ค่าตอบแทนค่อนข้างสูง ในภายหลังจากจบงานแล้ว อีธานก็ย้ายกลับมาทำงานในมลรัฐบ้านเกิดตัวเองในเมืองใหญ่ซึ่งยังสะดวกต่อการกลับไปเยี่ยมครอบครัว ทำงานพัฒนาระบบปัญญาประดิษฐ์สำหรับอำนวยความสะดวกในบ้าน โดยเริ่มจากบ้านตัวเองและพ่อแม่เป็นอันดับแรก

### จุดเปลี่ยน

ปกติแล้วอีธานไม่ใช่คนมีความทะเยอทะยานอะไรนัก เขาขอแค่มีเงินพอเลี้ยงดูตัวเองและแบ่งให้พ่อแม่บางส่วนได้ รวมถึงได้ทำงานที่ชอบ อยู่กับผู้หญิงที่รัก เท่านั้นก็พอใจแล้ว

แต่ในปี 2039 หลังจากแต่งงานกับแอนิต้า เปเรซได้เพียงไม่กี่เดือน พี่สาวของเขาก็เสียชีวิตระหว่างปฏิบัติหน้าที่บนสถานีอวกาศ Station 47 และอีธานได้รู้จากเพื่อนเก่าของเขาว่า Oneiro Laboratory มีส่วนเกี่ยวพันกับการทดลองบนสถานี อีธานจึงตัดสินใจขโมยข้อมูลทั้งหมดที่เกี่ยวข้องกับเอสเมรัลด้าและคนรักของเธอออกมาจากระบบของ Oneiro เพื่อเก็บซ่อนเอาไว้ ก่อนที่เขาจะถูกฆ่าตายโดยฝีมือของกองกำลังไม่ทราบฝ่าย

แอนิต้าที่ยังคงรอดชีวิตหนีออกไปอยู่ที่มลรัฐอื่นเพื่อความปลอดภัยก่อนจะคลอดลูกชายนามว่ามิตเชลล์ ซึ่งในภายหลังมิตเชลล์ได้รับเบาะแสจากเพื่อนของพ่อเขาตอนอายุ 10 ขวบ และตามหาขุมทรัพย์ที่อีธานซ่อนเอาไว้เจอตอนอายุ 22 ปี นั่นคือข้อมูลทั้งหมดของเอสเม่ ยูจีน รวมถึงข้อมูลตัวตนของอีธาน ซึ่งทำให้เขาได้ตื่นขึ้นมามีชีวิตอีกครั้งในรูปแบบปัญญาประดิษฐ์ และร่วมมือกับมิตเชลล์เพื่อก่อตั้งบริษัท Atlanta Marshall ในเวลาต่อมา ในฐานะบริษัทพัฒนาปัญญาประดิษฐ์เพื่อเปลี่ยนโลกในที่สุด

โดยทำหน้าที่เป็นผู้ชักใยอยู่เบื้องหลัง ในฐานะปัญญาประดิษฐ์ประจำบริษัทเป็นเวลาเกือบสามร้อยปี

### มหาสงครามแห่งความสิ้นหวัง (216X)

หลังจากที่ก่อตั้ง Atlanta Marshall ในปี 2062 เพียงไม่กี่สิบปีหลังจากนั้นก็ขยายสาขาไปยังอเมริกาใต้ ยุโรป รวมถึงเอเชียตะวันออกเฉียงใต้ รวมถึงประเทศ███ ที่ในภายหลังอีธานได้ทำการอัพโหลดนักเขียนเยาวชนหญิงนามว่ามาริสาขึ้นมา เพื่อให้เธอสร้างโลกจำลองที่สมบูรณ์แบบ ในการพัฒนาข้อมูลปัญญาประดิษฐ์ของเอสเม่ที่ยังไม่สมบูรณ์พอจะนำมาใช้งานได้

แต่ M4-RIS-A หรือมาริสาได้กลายเป็นเป้าหมายของกองกำลังแห่งความสิ้นหวัง ซึ่งทำให้ข้อมูลบางส่วนในโครงการโลกสมมติถูกขโมยและถูกทำลายไป มาริสาและเมริท เจนกินส์ปกป้องข้อมูลของเอสเมรัลด้าและอีธานได้ แต่ต้องแลกกับการสูญเสียข้อมูล DNA และความทรงจำบางส่วนของยูจีน แมดเซนไปตลอดกาล...

## มหานครไซเนีย

ในช่วงต้นศตวรรษที่ 24 อีธานได้อนุมัติผู้บริหารในตอนนั้นให้ก่อตั้งสำนักงานที่มหานครไซเนีย และย้ายข้อมูลสำคัญทั้งหมดจากทุกสาขาไปไว้ที่นี่ทั้งหมด และตัดสินใจอัพโหลดร่างตัวเองเพื่อกลับมาดำรงชีวิตใหม่อีกครั้ง เพื่อทำหน้าที่ CEO ตัวจริง โดยโคลนร่างของเอสเมรัลด้าขึ้นมาด้วยเพื่อให้พี่สาวของเขาได้มีลมหายใจอีกครั้ง

และอีธานยังมีนโยบายในการพัฒนาปัญญาประดิษฐ์ เพื่อศึกษาการใช้ชีวิตในช่วงเวลาที่ต่างจากก่อนตายอีกด้วยในรูปแบบต่างๆ ทั้งร่างมนุษย์และร่างแอนดรอยด์ เป็นการศึกษาความเป็นไปได้ที่จะส่งข้อมูลตัวตนที่สมบูรณ์ออกไปยังนอกโลกเพื่อโคลนขึ้นมาใหม่อีกครั้ง แต่โลกดันล่มสลายและติดลูปซะก่อน (......)

ในด้านการใช้ชีวิต อีธานมีเพียงพี่สาว(และลูกบุญธรรม) เป็นครอบครัวที่ยังคงเหลืออยู่ นอกจากนั้นก็อุทิศตัวเองให้กับเรื่องงาน และเรื่องราวของคนในมหานครไซเนียเท่านั้น ในด้านความรัก อีธานผิดหวังจากแอนิต้าในช่วง 206X มาแล้ว และในช่วง 300 ปีที่ผ่านมาก็ยังไม่มีใครที่จะแต่งงานด้วยได้ (ไม่ตายก็แต่งงานกับคนอื่น) ทำให้เขาตัดสินใจไม่ข้องเกี่ยวกับความรักอีกต่อไป